Treba otimati radost danima što bježe

Dani bježe? Ma daj, imam ih napretek. Sjećam se kada sam nedavno šetala po kiši s psom, bez kišobrana. Smijali smo se ljudima koji su panično bježali i skrivali se od kiše. Zar vam kiša može nauditi? Njihova lica bila su namrgođena, izgleda da im je kiša isprala svu radost s lica i sada ona upravlja njihovim danom. Taj dan postat će im samo još jedan u nizu dosadnih, bezličnih dana. Ajme, pa to nije bilo nedavno! Bilo je to prije tri godine. Izgleda da dani bježe, jureći.

Nemoj stajati u prošlosti ili maštati o budućnosti. Na taj način nećeš ništa postići. Tvoja će radost biti tebi nedohvativa, zatočena i oteta prije nego shvatiš da si je mogao imati, dohvatiti, da je bila tu, ispred tebe, sasvim blizu, ali ti si bio usmjeren na nešto drugo. I dani su ti je ukrali i pobjegli. I dani će tako bježati iz dana u dan sve brže i brže jer ćeš ti biti usredotočen na ono što ti je pobjeglo, jučer, umjesto da stojiš tu i sada. Ne možeš živjeti niti u budućnosti niti i u prošlosti, za tebe je stvorena sadašnjost. Iskoristi ju. Želiš li da ti odam tajnu? Jedini način na koji možeš oteti danima radost taj je da se ne trudiš to napraviti, uopće, čak ni najmanje. Samo budi tu i sada. Prepusti se. Da prepusti se i radost će oteti tebe.

Svaki dan ima potencijal da bude radostan, poseban i drugačiji. No, na tebi je da li ćeš to prihvatiti ili ćeš pustiti dan da projuri i postane još jedan u nizu beznačajnih, bezličnih dana samo zato jer je vrijeme bilo tmurno ili je padala kiša ili je nešto bilo preteško ili pak prelagano, ili ti je bilo predjetinjasto ili preodraslo. I ubrzo će doći dan na smrtnoj postelji i u tvojoj glavi vrtjet će se upravo ti posebni, radosni i drugačiji dani. A, kada ćeš se osvrnuti na obične dane kojih je mnogo više od ovih drugih, tvoja će usta progovoriti: "Mogao sam...". Zato otmi danima radost, kakvi god oni bili, prije nego oni otmu tebe.

Paula Šiptar 4.a